
Увод
У прошлој декади један од основних веб слогана био је: “Уколико не постојиш на Интернету, ти не постојиш”. Слоган данашњице би могао гласити: “Уколико ниси препознатљив на Интернету, ти не постојиш”.
Развој пословне употребе Интернета распламсава се широм планете и границе технолошких ограничења се увелико померају сваког дана. Огроман број иновација настаје и налази примену у широком спектру електронског пословања. Нове гране и облици пословања перманентно се појављују, остављајући мало времена за реаговање конкуренције, чинећи профитабилне компаније оне које успевају да, на овом изразито динамичном пољу, антиципирају кретања потрошачких потреба упоредо са технолошким иновацијама на пољу софтвера и подржавајућих хардверских система. Упоредо се искоришћавају могућности хардвера, који омогућава драстичне брзине обраде огромне количине података, њихову трансакцију сателитским путем, омогућавајући управљање пословним системима глобалних корпорација широм планете.
Сама мрежа по својој структури постаје огромно тржиште, које може бити сегментирано по различитим видовима и формама одржавања бизниса. Сви класични купопродајни односи и формати малопродаје узели су свој облик и на мрежи, укључујући стално настајуће нове форме и облике пословања, узимајући у обзир флексибилност и динамику развоја Интернет тржишта.
Значајне промене су се десиле у конципирању маркетинг микса који опредељује, изражава и имплементира маркетинг стратегију електронске трговине. Локација више не игра опредељујући конкурентски утицај. Локација на Интернету се чак више не везује за физичко лоцирање већ његово позиционирање на светским претраживачима. Она је доста интегрисана са промоцијом на Интернету, која узима облике прилагођене овом виду бизниса. Цена и даље остаје елемент, додуше доста сатуриран, конкурентности, и различитим стратегијама (почевши од ЕДЛП, специјалних понуда, попуста, распродаја и сл.). Стратегија производа          ( укључујући његов дизајн, квалитете и остало) као елемента Интернет маркетинг микса се знатно мења, правећи разлику између класичних облика малопродаје, истичући уникатно нуђење производа само онлајн. Битан елемент маркетинга постаје процесирање потрошача. Само окружење електронског пословања при креирању маркетинг стратегије на Интернету, мења своје услове и факторе конкурентности.
Интернет је дуги низ година сматран моћним средством комуникације међу компанијама широм света. До недавно сврха већине веб сајтова је била једноставно рекламирање без коришћења свих могућих маркетиншких трикова за придобијање купаца. Еволуција интернета и канала дистрибуције омогућиле су компанијама да искористе огроман потенцијал Интернета као средства за све врсте пословних активности.
Квалитет пословних трансакција електронским путем је такође знатно побољшан у последњих неколико година а тиме се повећао и значај е- пословања. 
Развој софтвера који се користе на веб сајтовима и динамичко Интернет окружење омогућили су компанијама сталну, унапређену интеракцију са купцима. Интернет пружа велику помоћ компанијама омогућавајући формирање великих база података везане за купце а подаци сакупљени на тај начин могу се употребити за пласирање производа који је погодан за већи број купаца, понуда се прилагођава појединцима и њиховим потребама и интересима.
Циљ овог рада је да представи појам Интернет маркетинга, са нагласком на његов значај у савременом свету. Као комуникациони медиј, Интернет је омогућио проширење тржишне утакмице, при чему се створило једно ново тржиште, тзв. онлајн тржиште и онлајн пословање. Појам Интернет маркетинга објашњен је кроз четири поглавља.

У прва два  поглавља дат је кратак увид у  Интернет маркетинг, Интернет уопште и у обележја и развој Интернет маркетинга као једног од најважнијих облика директног маркетинга. 
У трећем поглављу описане су технике Интернет маркетинга, односно методе које се користе за комуникацију са циљним групама и то: маркетинг уз помоћ интернет претраживача (search engine marketing), онлајн ПР- оглашавање на веб страницама, online partnership, интерактивно оглашавање,  вирусни маркетинг и e- mail.
У четвртом поглављу дефинисан је појам као и основни модели електронског пословања. На крају је описана и примена интернет маркетинга у електронској трговини на примеру компаније Е-дућан као и утицај електронског пословања на повећање онлајн продаје који је објашњен је на примеру компаније Амазон, виртуелне књижаре.

1. Појам и суштина интернета
Интернет је глобална рачунарска мрежа. Пре свега, појам Интернет значи мрежа унутар мреже или интерна конекција између више рачунара. Структурно постоје мале мреже које се међусобно везују  и тиме чине ову структуру. Интернет је скуп различитих комуникационих сервиса којима корисник  приступа посредством Internet service Providera (ISP) и компјутера, да би користио различите комуникационе сервисе и све више се назива глобалном мрежом информација (велика интернационална-глобална база података). 
Број рачунара на интернету се тренутно процењује на око 150.000.000. Количина информација коју ти сервери поседују је огромна, и тешко је проценити и приказати реално колика је она заиста. На слици 1. је приказана визуелна слика интернет комуникација [13].

Слика 1. Визуелна слика интернет комуникација [www.wikipedia.org].
Појава Интернета, као и појава сваког новог медија (радија после штампе, телевизије после радија), реверзибилно мења дотадашње стање у комуникацијској сфери. По правилу, нови медиј дочекује се са оптимизмом праћеним великим очекивањима. Сваки нови медиј јесте био бољи од претходног, када се под бољитком подразумевају већи радијус комуницирања, већа и лакша доступност, веће могућности (већа слобода) избора, већа контрола корисника над медијем, активнија улога корисника, већа и разноврснија понуда. 
Међутим, слаба тачка почетних фаза ширења новог медија била је (и остала) демократизација комуницирања, схваћена као обезбеђивање услова за једнак приступ медију - у коришћењу новог медија које подразумева поседовање скупог техничког уређаја нема ничег демократског. 
Предности нових медија користе елите власти, економије и знања, чиме се обнавља неједнакост - како на глобалном, тако и на категоријалном и индивидуалном плану. Оног тренутка када нови медиј досегне сатурациону тачку (тачку једнаке доступности, односно доступности независне од друштвене моћи), он постаје стари медиј, јер се појављује новији, који ће поновити ненаучену лекцију из историје медија. 
Данас, на Интернет су конектовани готово сви, од образовних, истраживачких институција, до разних комерцијалних организација, као и војних и државних информативних сервера. Корисницима је омогућено безброј активности: претраживање базе података, прикупљање и читање разних датотека, слање и примање датотека, музичких и видео записа, слање и примање електронске поште и тако даље.
Интернет се односи на мрежу која повезује рачунаре на глобалном нивоу. Састоји се од инфраструктурне мреже сервера и широког подручја комуникацијских веза између њих, који се користе за одржавање и транспорт огромне количине информација на интернету. Он омогућава купцу директан контакт са пословним субјектом у било које доба дана или ноћи, са било које локације, како би купац могао прикупити жељене информације и тада могао обавити куповину.
Интернет је "мрежа свих мрежа". Он нема власника тј. ни једна држава или приватна институција нема власништво над целином. Поједине државе и фирме су, истина, власници делова комуникационих канала или опреме која се користи, али на Интернету заправо постоји само једно власништво: свако је власник свог рачунара који је прикључен на мрежу и има неограничено право да тај рачунар користи како жели и да на њему држи садржаје које сматра потребним.
У данашње време незамисливо је коришћење рачунара који нису на неки начин повезани са другим рачунарима. Изградња рачунарских мрежа и нарочито настанак и развој интернета и његових сервиса довели су до изразито значајног проширења круга корисника рачунара и промену његове улоге у односу на раније.

Мрежу рачунара на интернету чине [5., стр. 31]:
· минимално два рачунара који шаљу и примају податке
· медији за пренос података
· комуникациони протоколи и
· уређаји који управљају преносом.

Фактори који утичу на експоненцијални раст корисника интернета су [5., стр. 32]:
· универзални приступ
· ниски трошкови
· повећање користи
· публика
· престиж.
1.1. Настанак и развој Интернета
Претеча Интернета је ARPANet - пројекат Министарства одбране САД-а, односно Агенције за истраживачке пројекте у одбрани (DARPA - Defence Advanced Research Project Agency). Он је реализован шездесетих година прошлог века и био је првенствено намењен војним потребама. Наиме, у доба хладног рата указала се потреба за развијањем поуздане информатичке мреже, која би била у стању да се одржи и у случају нуклеарног рата, тј. у условима делимичног уништења мрежне инфраструктуре. Овај задатак је подразумевао могућност комуницирања између различитих машина путем вишеструких канала. Идеја интернета је проистекла из идеје локалних компјутерских мрежа у појединачним компанијама које су омогућавале дељење ресурса и размену фајлова и поште у оквиру једне организације. Овај концепт је једноставно проширан на читав свет. 

До краја осамдесетих на Интернет је повезано више од 100.000 рачунара из 20-так држава, међу којима су, поред САД-а и западноевропских држава, биле и Канада, Јапан и Мексико. Региструју се и први Интернет домени, а први званично регистрован домен је symbolics.cоm. 
ARPANet и формално престаје да постоји почетком 90-тих. Уводе се нове услуге и протоколи међу којима је најпознатији World Wide Web. Захваљујући подршци мултимедија, могућности програмирања у напредним програмским језицима и обједињавању више различитих протокола у јединствену корисничку услугу, веб понајвише доприноси популаризацији и данашњој најширој употреби Интернета. 
Неминовно, следи и комерцијализација. Испочетка се у сврху промоције предузећа, производа и услуга на интернет постављају презентације светских фирми, а од 1994. године почињу се појављивати и прве електронске продавнице. Побољшана технолошка основа (пре свега у погледу сигурности и брзине преноса података) доводи до развоја Интернет претраживача, Интернет телефоније и преноса звука и слике уживо, електронске трговине (e-commerce) и електронског банкарства (e-banking). 
У почецима развоја интернета корисници су били углавном из академског окружења: студенти и професори с бројних универзитета широм САД. Данас је интернет мрежа отвореног типа : њоме се користе како појединци, тако и фирме из готово свих грана привреде, неки због посла, други због забаве, трећи из радозналости и др.

Што се тиче будућности интернета једна од занимљивости јесте да Европска Унија планира да до 2013. године свим својим грађанима обезбеди бесплатан приступ интернету. Неке земље чланице као што су Шведска и Холандија, већ су постигле тај циљ, али рецимо Велика Британија заостаје.
Европска комисија у наредном периоду жели да представи низ иницијатива којима жели да унапреди развој интернета у будућности, наглашавајући заштиту приватности и сигурности, а не брзину. Овај пројекат треба да укључи већу отпорност на вирусе, сигурносне упаде, сувишан и потенцијално опасан интернетски промет и слично. Један од главних приоритета Европске комисије је и заштита кључне онлajн инфраструктуре, попут мрежа или сервера, ради избегавања cyber-напада као што се догодило 2007. године јавној управи у Естонији.
Интернет стручњаци и аналитичари сматрају да ће Интернет у блиској будућности бити, пре свега, главни извор информисања, док ће штампани, али и остали медији морати да се прилагођавају тржишту, јер ће од тога зависити њихов опстанак.
Крајем прошлог века Интернет чини неких 56 милиона компјутера и милион и по домена доступних за око 200 милиона корисника. 
1.2. Предности  и недостаци оглашавања на Интернету
Употреба Интернета као медија за промоцију све је значајнија због великог пораста броја људи који употребљавају Интернет, као и због интерактивности коју тај медиј нуди. Интернет има значајних предности у поређењу са уобичајеним медијима за оглашавање (новине, телевизија, радио и остали штампани материјали), али још увек и недостатке. Главне предности огледају се у једноставнијој и јефтинијој расподели информација, док је највеће ограничење што је за употребу Интернета потребна одређена техничка подршка (рачунар и телефонска линија као и познавање рада на рачунару или GSM телефони путем којих се, такође, могу прегледати садржаји на глобалној мрежи). 

Главне предности оглашавања на Интернету, у поређењу са осталим пропагандним средствима попут каталога, брошура и летака, су вишеструке па се, уопште, предности електронског пословања, могу сумирати као:
· Ефикасна и брза комуникација са купцима, који одмах могу доћи до информација неопходних за контакт са фирмом која нуди потребне производе/услуге. Потенцијални купац се увек може вратити на рекламу када жели да се подсети о производу / услугама,
· Интернет истраживање не изискује високе трошкове, они су далеко нижи од традиционалних метода маркетинг истраживања (нпр. трошкови испитивања путем e-mail-a достижу само половину трошкова класичног анкетирања, а стопе одговора могу достићи чак 50%,
· Интернет истраживање је брже (нпр. према једном истраживању, 75-80% циљних одговора на анкету може се добити у року од 48 сати применом онлajн метода у компарацији са истраживањем путем телефона, где може бити потребно 70 дана да би се обавило 150 интервјуа,
· Ефикасност Интернет рекламе је мерљива јер се тачно може утврдити колико је пута реклама виђена и колико пута су посетиоци посредством рекламе отишли на неку веб презентацију. Кроз повољне цене рекламе на Интернету, фирма са својим производима / услугама ће увек бити у жижи пословања,
· Фирма заузима стратешку позицију на тржишту, чиме чува старе и придобија нове клијенте, а тиме одржава конкурентност,
· Преко Интернета се могу лако испитати жеље и потребе потенцијалних купаца,
· Могућност брже и лакше куповине и тиме повећање нивоа трошења,
· Побољшање услуга,
· Смањење трошкова због ефикаснијих међународних активности и начина куповања,
· Сматра се да су испитаници искренији приликом давања одговора онлajн истраживањима у односу на традиционалне методе (нпр. телефонско комуницирање),
· Онлajн истраживање је адаптибилније- мултимедијалне апликације за онлajн истраживања имају низ погодности, забавније је одговарати на онлajн упитнике него на упитнике у писаној форми [9., стр. 144].
Надаље, израда и расподела класичних каталога врло је скупа, док су трошкови припреме материјала за израду веб страница, чији је начин израде исти као код класичног каталога, знатно нижи јер нема трошкова штампе и дистрибуције, већ само трошак закупа простора код неког даваоца услуга приступа на Интернет. Највећа је разлика што због промене садржаја цена или неких других информација код израде каталога имамо поново све трошкове, док код промене веб страница имамо само трошкове "освежавања" страница. Због тога се каталози раде само повремено, а садржај веб страница можемо врло лако и брзо мењати. 
Једна од основних предности Интернета као медија промоције je једноставна и јефтина измена информација. Странице на Интернету се могу често мењати или због освежавања информација или ради новога дизајна. Осим тога, на вебу се могу додавати, осим неограниченог броја боја и анимације, аудио записи па и видео записи, док је простор у класичним каталозима врло ограничен. У нашој земљи, пошто плаћање путем Интернета још увек није заживело, сајтови имају више промотивну улогу.

Постављање Интернет презентације је маркетиншки поступак фирме или појединца да пласирају свој производ или услугу како би одржали или повећали степен потражње презентованог материјала - уколико је Интернет презентација комерцијалног карактера, у супротном, представљени материјал служи за размену података, искустава, мишљења, остваривања контакта итд. (пример су личне презентације или презентације непрофитабилних организација). Без обзира на карактер, у тренутку када се комитент одлучио да представи било шта на Интернету, жеља му је била посећеност његове адресе. 
Интернет је велико тржиште, функционише искључиво по жељи корисника. Уколико особа на Интернету не жели да види презентовани материјал та жеља ће се у потпуности испунити (искључујући насилна средства софтвера који корисника нежељено "гурају", јер су противна јавном понашању и култури комуникације, а у већини случајева и кажњива). Eвентуалног посетиоца треба наговорити да посети одређену Интернет адресу а да при том и погледа и прочита њен садржај, у најбољем случају, заинтересовати га тако да се врати на адресу након извесног времена и да му то пређе у навику.  То су проблеми са којима се сусрећу ВЕБ Мастер-и, особе које имају задатак да одржавају Интернет презентацију тј. да заступају комитента на Интернету испред фирме која га промовише и координирају развој пројекта.
Недостаци оглашавања на Интернету су:
· Технички проблем и
· Неконзистентност – ови проблеми произилазе из техничких могућности рачунара а везани су за дизајнирање и приказивање упитника.
Табела 1. даје упоредни приказ основних разлика између традиционалног и Интернет маркетинга. Разлике су условљене карактеристикама Интернет-а: глобално покривање, интерактивност, економска  ефикасност и употреба електронске поште (е-mail).
	

	Традиционални маркетинг
	Интернет маркетинг

	Локално и регионално тржиште
	Глобално тржиште (географ. независност)

	Ограничена временска расположивост
	Увек расположив 24h, 365 дана годишње

	Масовни маркетинг
	1 према 1 маркетинг (ка једном кориснику)

	Нема интерактивности
	Интерактивност (двосмерност комуникације)

	Већа финансијска улагања
	Већа финансијска ефикасност
(економичност)

	Дифузно емитовање (ТВ, радио, штампа)
	Усмерено емитовање (Интернет)

	Хетерогена заједница корисника
	Хомогена Интернет заједница корисника

	Отежано оцењивање резултата кампање 
	Мерљивост резултата маркетиншке кампање


Табела 1. Разлике између  

традиционалног и Интернет маркетинга [10].
2.Интернет маркетинг
Интернет маркетинг представља скуп стратегија и техника које користе Интернет као канал пословне комуникације за подршку остваривања генералних маркетиншких циљева организације или предузећа.
Интернет маркетинг користи приступ који нуди директни маркетинг ослоњен на раст и развој телекомуникација и информатичку технологију. Интернет маркетинг је заправо интерактивни директни маркетинг.
Дубока и прецизна фрегментација тржишта коју омогућава Интернет маркетинг, а чији је исход "један човек - један сегмент", омогућава прелазак са масовног на микромаркетинг.
Са аспекта дефинисања класичног маркетнга, може се рећи да је Интернет маркетинг збир активности које су употребљене у циљу усмеравања токова производа и услуга од произвођача према потрошачу коришћењем Интернета као канала пословне комуникације.
Поред термина Интрернет маркетинг користе се и термини е-макетинг, онлајн маркетинг, cyber маркетинг, виртуелни маркетинг, интерактивни маркетинг.
Интернет маркетинг се заснива на глобалној рачунарској мрежи која омогућава комуникацију великог броја корисника. Даје тренутни приступ великом броју информација и није лимитиран бројем страна или њиховом величином. Информација је увек на располагању када је корисник треба, а не када понуђач жели [7., стр. 238].
Важност Интернет маркетинга за организацију и даље у великој мери зависи од производа и услуга. За фирме попут EasyJet– авиокомпаније то је веома битан начин оглашавања, јер они  преко 95% продаје постижу онлајн продајом улазница и на тај начин омогућавају испуњење својих циљева и циљева купаца куповином услуга путем интернета.

Слика 2.  EasyJet веб сајт [www.easyjet.com].
Без адекватних информација о тржишту предузеће не може да креира ефикасну маркетинг стратегију. Информације су од критичне важности, било да предузеће тек ступа на тржиште, ширећи своје операције, или намерава да рационализује своје глобалне активности. Игнорисање потреба за истраживањем или недовољно истраживање, најчешће се завршава пословним промашајем израженим у игнорисању производа/услуге од стране купца или повлачењу са тржишта под утицајем јаке конкуренције.
Погрешно усмерено истраживање тржишта води ка непрецизној идентификацији циљних група, а касније и слабе продаје. Поред тога, при дефинисању предмета истраживања тржишта, не смеју се потцењивати разлике на тржишту и разлике међу културама [4., стр. 170].
Обавити промоцију на интернету могуће је на неколико начина. За маркетинг најзначајније услуге интернета су електронска пошта и WWW (World Wide Web). Интернет расте астрономском брзином, а прате га снижење трошкова и повећање ефикасности. Компјутерска мрежа пружа огромне могућности представљања производа широм света путем веб презентација. World Wide Web омогућава коришћење слике, текста и звука. Погодан је вид промоције логистичких услуга како великих тако и малих понуђача. Најчешће помињана улога и функција Интернет маркетинга је да максимизира циљ и мотив сајта.
Поред општих комуникативних и информативно-публицистичких функција, све остале функције Интернета су директно или индиректно маркетиншког карактера: претраживање базе података, прeдаја промоционог материјала, прикупљање тржишних информација, промоција, услуга електронске поште, пружање услуга потрошачима, услуге канала продаје. За сада ни један други медиј не осигурава тако брзо успостављање везе са конкретним аудиторијумом, а путем електронске поште дефинишу се и уговарају куповине, обавља електронско плаћање. Данас постаје све очигледније да је то моћно средство интерактивног и директног маркетинга. Значајан је дистрибутивни канал логистичких услуга. Дословно су све компаније направиле сопствене веб презентације на којима посетиоци могу да сазнају много тога о линији производа компаније, услугама, њеној историји, филозофији, слободним радним местима и најновијим вестима. Неке компаније иду и корак даље и користе своје веб портале као канале за продају [3., стр 249].
Новине што их доноси Интернет у медијску сферу, несумњиво су позитивне. Срећно спојивши писмо, реч и слику, телефонију, телевизију и информатику, мрежа обезбеђује услове за планетарну комуникацију. Изгледа да је Маклуан, конфузни пророк 'глобалног села' , ипак био у праву: сви можемо бити свуда, додуше, не захваљујући телевизији, и не баш сви свуда и исто време и не буквално бити. Истини за право, треба се сетити да је Маклуан још шездесетих година протеклог века тврдио да примарна функција рачунара није да замени људски рад, већ да обезбеди комуникацију (повезивање) међу људима и да је сваки технолошки проналазак првобитно био намењен уништењу. 
У сваком случају, у "браку из рачуна" између корисника и Интернета сви нешто добијају: произвођачи роба и услуга, оператери, велики мултимедијски конгломерати - профит, корисници - комуникацијску слободу од ограничења што су их некад наметали време и простор. Развој медија садржи јасан позитиван тренд - све већу доступност, интерактивност и мултимедијалност. Интернет, мобилна телефонија и мултимедији тренутно представљају врхунац тог позитивног тренда. Интернет, мрежа свих мрежа, заправо је информациони "крвоток" или "нервни систем" света. Брзина са којом се Интернет шири сведочи да мрежа ефикасно задовољава потребе стотина милиона људи [5., стр. 47].
2.1. Интернет маркетинг план
Свако предузеће и свака активност би требали да имају своју стратегију, визију, мисију, као и план по коме ће реализовати своје активности. Тако је потребно имати Интернет маркетинг план који се формира да би се успешно спровела дефинисана Интернет маркетинг стратегија.
Интернет маркетинг се може представити као процес планирања и извршавања концепције, цена, промоције, дистрибуције идеја, робе и услуга, под условом прилагођења комуникационим аспектима Интернета, у циљу стварања размене која задовољава циљеве потрошача, фирме и друштва.

Слика 3.  4Ц  модел-стубови интернет  маркетинга [10].
Међутим, гледано са аспекта веб презентација 4Ц модел се заснива на четири стуба Интернет маркетинга и на анализи основних појавних облика квалитетног наступа фирме на Интернету [10]:
· Content – садржај. Квалитет садржаја на веб сајту, његова поставка, организација и концепција, представљају основу квалитетног онлајн наступа (Content is the King)
· Clickstream - путања корисника када се формира наступ на Интернету (веб сајт), посматрањем свих акција посетиоца презентације – од тога одакле је дошао, куда се кретао по сајту и куда је са њега отишао – омогућује се унапређење интеракције са потенцијалним корисником и довођење до циља онлajн наступа. Данас постоје алати на Интернету који омогућавају прецизну анализу као нпр. Google analyst
· Communication – комуникација. Када потенцијални корисник дође на веб сајт, на основу елемената Ц1 (садржај) и Ц2 (путања корисника), могуће је остварити управљање комуникацијом (communication management). Пример оваквог система управљања комуникацијом представља стратегија приступних страница сајта RSS, Letter news
· Conversion – конверзија. Када се претходна три елемента 4C остваре на квалитетан начин, могуће је веома прецизно израчунати директне ефекте наступа (конверзија посетилаца сајта у кориснике).
W.I.S.Е. модел – варијација 4Ц Интернет маркетинг стратегије је други начин описа најважнијих елемената Интернет маркетинг микса посебно наглашава видљивост на претраживачима. Овај модел развијен је као популаран подсетник у раду са клијентима [10]:
· Web Site Content- садржај веб презентације (Креирање квалитетног садржаја веб сајта),
· Interactivity- интерактивност (Остваривање интерактивности са потенцијалним корисником),
· Search Engines Visibility- видљивост на претраживачима (Стратегија остваривања видљивости на претраживањима),
· Effectiveness- делотворност (Постизање квалитетних ефеката унапређењем степена конверзије. 
Интернет маркетинг план се састоји из следећих логичких целина које се креирају током стварања концепта организације на Интернету или преспровођења Интернет маркетинг кампање [14]:
· Executive Summary (извршни резиме). Сажетак или апстракт. Дефинисање циља маркетинга, или шта јесте циљ промоције на Интернету;
· Анализа статистика Интернет тржишта. Да би се дошло до ових података потребно је извести, пронаћи или наручити истраживања која ће довести до реалних података о стању Интернет тржишта;
· Формулисана стратегија маркетинг комуникације;
· Планирање Интернет маркетинг буџета. У овај буџет су увршћене и плате запослених у маркетиншком сектору, као и цене услуга које доводе до имплементације Интернет маркетинг плана;
· Формирање маркетиншког тима. Организација људских ресурса представља најбитнији сегмент у креирању успешног посла, па тако и у имплементацији Интернет маркетинг плана;
· Креирање корпоративног индетитета фирме онлajн. Класични елемнети ПР и маркетиншке стратегије укључујући особености Интернета;
· Дефинисање временских рокова. Ова услуга подразумева креирање пројектног плана;
· Дизајнирање промотивних кампања;
· Креирање додатних маркетиншких материјала;
· Спровођење сопствених истраживања тржишта;
· Извршење ПР и промотивних програма;
· Планирање различитих манифестација и сајмова;
· Мерење ефеката маркетиншких активности;
· Инкорпорирање додатних корисничких функција. 
2.2. Интернет бизнис план
Интернет маркетинг план, као саставни део успешне маркетинг стратегије, почива на дефинисању неколико базичних аспеката. Један од њих је Интернет бизнис план, базиран на свеобухватним анализама укупног пословног окружења. Да би се успешно донео и применио овај план, неопходно је да буде базиран на укупној пословној стратегији предузећа и да има за основу главни бизнис план предузећа.

Слика 4. Фазе при дефинисању Интернет бизнис плана [10].
Интернет бизнис план обухвата детаљан план развоја, анализу тренутно расположивих ресурса и план њиховог уклапања у коначну слику, план пословног и маркетиншког наступа као и анализу оправданости пословања и опортунитативних трошкова алтернативних стратегија.
Неопходно је посматрати велики број стратегијских алтернатива пословања на Интернету и ефикасним одређивањем евалуационих вредности одабрати оне које ће усмерити развој пословања према укупној пословној стратегији предузећа.
Након што се анализом ресурса и алтернативних стратегија одабрао прави развој компаније на Интернету, неопходно је приступити глобалном дефинисању Интернет пројекта.
Критични елементи Интернет бизнис плана су повезивање на Интернет, праћење  конкуренције, дефинисање бизнис плана, спровођење бизнис плана, евалуација и процена сопствене позиције на Интернету.
2.3. Развој Интернет маркетинг плана и његова имплемантација у пословању на Интернету
Интернет маркетинг план, као извршни концепт маркетинг стратегије пословања на Интернету, базира се на дефинисању одређених маркетиншких сегмената пословања компаније. Ова фаза при крерирању плана је најбитнија за успешно функционисање укупне маркетинг стратегије компаније. Састоји се из следећих сегмената [10]:
· Израда пословног прегледа и извршног резимеа,
· Преглед Интернет маркетиншке статистике,
· Дефинисање стратегије маркетинг комуницирања,
· Формирање оперативне групе за Интернет маркетинг,
· Имплементације Интернет маректинг плана,
· Планирање буџета за Интернет маркетинг,
· Резимеа Интернет маркетинг плана,
· Пратећа документација.
Пошто је претходним корацима дефинисан маректинг план, креиран буџет за маректинг, тј. прибављени сви неопходни ресурси неопходни у процесу његове имплементације, прелази се на извршну фазу маркетинг плана. То је процес који тангира, не само маркетинг сектор, већ читаво предузеће.
Овај процес је динамичан, што значи нагласак је на континуираном праћењу потрошачких потреба на Интернету и неопходним прилагођавањем маркетинг стратегије и самим тим маркетинг плана тренутним стањем на Интернет тржишту. У обзир се узима уже и шире пословно окружење и социо/економско/политичко/демографско/технолошки фактори који имају пресудан утицај на реализацију планова. Овде је могуће или прилагођавање промењеним факторима на тржишту, ако је реч о мањим променама, или поновно креирање маркетинг стратегија, ако су се услови привређивања на Интернету толико променили да иста маркетинг стратегија води предузеће у губитак.
Праћење спољних промена је неопходност за свако предузеће које хоће да повећа или очува своју позицију на свакодневно променљивом Интернет тржишту.
Други аспект има за циљ праћење промена у самој организацији, како у онлајн сектору компаније, тако и у укупном пословању компаније. Овде је нагласак на интерне промене предузећа, које су по свом обухвату велике или тешко приметне. Организационе промене, реструктуирање, промена стратегија, велики пословни губици или добици и сл. су фактори који условаљавају и прилагођавање маркетинг плана. Пошто су, делом, ове промене условљене окружењем предузећа, овај аспект имплементације маркетинг плана је компатибилан са претходним, екстерним факторима и део целокупне SWOT анализе примене Интернет маркетинг плана.
Трећи аспект од значаја при примени маркетинг стратегије је контрола извршења плана. Прати се процес остваривања маркетинг плана, као и одступање које постоји у поређењу са планираним.
Ако су одступања мања или незнатна, чине се тактичка прилагођавања која имају за циљ усклађивање планираног са оствареним у будућем периоду. Неопходно је, поготово на овако турбулентном тржишту, као што је Интернет тржиште пронаћи проблеме који спречавају остваривање стратегије пре него што почну да нарушавају планирано пословање компаније у већој и дугорочнијој мери.
Са друге стране, ако су одступања у примени маркетинг плана доста већа, да дугорочно нарушавају континуитет пословања на Интернету, неопходно је поновно креирање маркетинг стратегије која би регулисала постојеће проблеме.

2.4. Интернет маркетинг стратегија

Следи листа од 7 најефектнијих Интернет маркетинг стратегија:
· Изградња имиџа,

· Пружање информација,

· Придобијање нових клијената,

· Продаја преко Интернета,

· Маркетинг и промоција фирме,

· Испорука (производа, услуга, документације...),

· Унапређење односа са купцима, пословним сарадницима, потенцијалним сарадницима и купцима, јавношћу.

Главни принципи за успешно грађење корпоративног имиџа путем Интернета су:
· Принцип конзистентности: Изглед веб сајта треба да је конзистентан са изгледом визит картице и целокупне пословне документације предузећа (кућне боје, лого и слоган). Овај се принцип веома често превиђа;
· Принцип функционалности: Провера да ли је сајт 100% функционалан. Да ли раде сви линкови? Да ли се све странице правилно отварају?;
· Принцип брзине: Поштовање времена потенцијалних клијената и сарадника. Избегавање споре "flash" анимације и потпуно непотребних визуелних ефеката;
· Принцип једноставне навигације: Омогућавање лаког сналажења посетиоцима сајта. Често се наводи да је пожељно да се "било која информација на сајту може пронаћи из највише 3 клика и 8 секунди". У том циљу, свака страница сајта треба да има навигациони мени. Обавезно на свакој страни буде дугме за контакт. У случају обимнијих сајтова, пожељно је да сајт садржи и дугме за претраживање;
· Принцип информативности: Пружање довољно корисних информација потенцијалним купцима. Често се каже да је на Интернету "информација краљ". Едуковање купаца, помоћи им да правилно донесу најбољу одлуку и нађу одговоре на своја питања;
· Принцип интерактивности: Омогућавање лаког и једноставног контакта потенцијалног купца/сарадника са предузећем или другим корисницима. Неке од идеја за постизање интерактивности су: формулар за контакт, формулар за тражење понуде, формулар за мишљење/feedback, дугме "реците пријатељу", анкета посетилаца веб сајта и слично [10].
2.5. Елементи Интернет маркетинг микса
Фактори успешне имплементације и инструментаријум остварења маркетиншких планова при реализацији маркетинг стратегије су свакако елементи Интернет маркетинг микса. Најзначајнији елементи су: цене, производ, промоција, место, процесирање потрошача, физичко окружење и виртуелно продајно особље тј. продајни софтвер и уређење веб-сајта. При конципирању исте, мора се узети у обзир интегралност ових елемената, као и позитивнa синергијa која треба да буде остварена међу њима да би компанија обезбедила диферентну предност на Интернет тржишту.
1. Производ као елемент маркетинг микса
Једна од главних особина електронске трговине је неопипљивост онлајн куповине. Потрошач не може стварно додирнути или осетити производ на неки други начин, што увећава ризик куповине.
Кључ редуковања неопипљивости производа при онлајн куповини је креирање опипљивих атрибута производа које потрошачи препознају. Стварање позитивног бренд-имиџа ће редуковати ризик. На пример, куповина производа који има имиџ квалитетног ће умањити потрошачки ризик. Компаније треба да ставе фокус на креирање позитивног и поузданог бренда.
Наглашавање стварних или опажених користи производа такође може смањити неопипљивост. Преношењем купцима порука да ће бити веома сатисфиковани са користима производа је битно. Веома је важно наглашавати стварне компоненте производа, што ће преусмерити пажњу потрошача на опипљиве карактеристике производа.
Фокусирање на предности онлајн куповине је такође важно за компанију да постигну увећану продају. Веома је важно да се на сајту компаније наглашавају погодности онлајн куповине. Преносећи поруку потрошачима да је производ набављив, омогућава потрошачима да схвате да неће морати да стоје у редовима за робу или да се договарају са другим потрошачима око производа. Дуги редови и други потрошачи могу одвратити потрошаче од куповања или смањити износ који су спремни да купе.
Постоје примери где се погодност онлајн куповања може смањити. Када потрошач финално одлучи да купи робу важно је да ова трансакција буде брза и концизна. Што је бржа ова акција трансакције, то је тачност боља. Ако је за ово потребно много времена, потрошачи могу одустати и купити производ кроз локалне малопродајне радње. Компаније морају бити свесне овога и имплементирати одговарајућу технологију да би осигурале да је ова баријера минимизирана.
Како производи не могу бити виђени лично, то ствара баријеру између компаније и потрошача. Могући начин да се отклони овај фактор је кроз технологију. Обезбеђивањем актуелних слика производа омогућиће потрошачима боље схватање производа. Имамо пример неких онлајн продавница које омогућавају корисницима да погледају 3D модел производа или других које омогућавају креирање производа по свом избору, као нпр. приликом куповине одеће и обуће, узимају се подаци о потрошачу, креира одговарајући компјутерски модел, који служи као пример за виртуелно испробавања производа које компанија продаје. Ако сајт има високо-квалитетне слике, то увелико смањује опажајни ризик, што има великог утицаја на обим промета компаније.
Производи који могу бити произведени у различитим величинама, као одело, праве проблем компанији. Потрошачи који хоће да купе производ се можда одлуче и да не купе, управо због тога што нису сигурни како ће им производ стајати. Ово ствара проблем компанији, па је важно да у сервису потрошача има добру политику враћања производа, али је још важније да купе софтвер који омогућава потрошачима да унесу своје мере и сајт ће им препоручити која величина је најбоља за њих. Овај тип технологије увелико редукује укључене ризике што се директно одражава на обим продате робе.
Придодати сервиси су такође баријера која мора бити схваћена и коректно управљана. Претходно споменута, политика враћања производа је итекако битна, јер што су потрошачи сигурнији да ће неоговарајући производ успети да замене правим или да врате новац у што краћем року, то ће и њихова спремност на онлајн куповину бити већа. Обезбеђивање високог сервиса потрошача ће имати свој директни одраз на увећање продаје. Такође је битно да компанија плаћа поштарину, јер ће то умањити очекиване ризике и стимулисати продају. Истовремно ово се једино може показати као успешно једино ако роба нема високу стопу дефекције.
Из свега произилази да би роба била купљена онлајн начином куповине, неопходно је да премости баријере неопипљивости, док се остали аспекти производа (квалитет, димензије асортимана и остало) управљају на уобичајен начин.

2. Место као елемент маркетинг микса
Неки дистибуциони проблеми нису под могућношћу контроле у овој тачки животног циклуса Интернета. У неким примерима проблеми испоруке производа нису мана oнлајн компаније. Скоро свака онлајн компанија је изабрала да изрвши ousourcing логистичких функција, што је у овој тачки најефикасније. Због тога онлајн компаније имају тешкоћа при сатисфакцији својих потрошача, јер део одговорности није у могућности њихове контроле.
Ове логистичке компаније не управљају тражњом, тако да је неопходност блиске сарадње онлајн и 3Plc (third part logistic companies) велика. Што је већа онлајн  компанија, то је њена моћ у снабдевачком ланцу већа. Она има могућност повреде компаније испоручиоца, одлуком о промени испоручиоца. Чак и када постоји само неколико испоручионих компанија, онлајн компанија може захтевати од провајдера услугама увећање квалитета, или ће га променити.
Главна одлука када је питање места као елемента маркетинг микса у питању је одабир правог снабдевача логистичким услугама (outsourser-а). Компаније треба да изаберу ону 3Pl компанију која није презаузета клијентима, што има одраз на ефикасност услуга.
Велике онлајн компаније треба да изврше аутоматизацију залиха и складишних функција, што је добар начин да остану компетентне у будућности. Коришћење услуга логистичких консултаната помаже при одабиру аутоматизованог система који одговара потребама компаније.

Велике компаније, које користе услуге outsourcing-а, треба да размотре могућности за институисање сопственог логисичког система, јер outsourcing редукује профит. Сваки део SCM (suply chain management) система прави одређени део профита у онлајн бизнису, тако да што онлајн компанија обавља више тих операција (паковања, испорука, продаја) то ће и профит који настаје бити већи, зато што компанија то може да уради јефтиније него outsourcer.
За компаније које не употребљавају услуге outsourcing-a битно је ради стварања и одржавања услова конкурнтске предности, извршити аутоматизацију процеса. Пример су Nortel Networks који су увидели да својом имплеметнацијом сопственог система не могу значајно редуковати трошкове. Нови систем, који је компанија имплементирала резултовао је у увећаној тачности функција паковања и инвентарисања, увећавајући брзину у дистрибуционом систему. Nortel Networks  су сада у могућности да процесирају информације о тежини паковања, израчунају трошкове паковања и испоруке и одштампају назнаку производа за мање од четири секунде. Стари систем је радио непрекидно, да би био у току са тражњом, међутим нови систем за 16 сати рада обави исти посао са 99,8 % тачности.
Управљање складишним системима може бити знатно унапређено употребом софтверских пакета за управљање. Компаније као EXE Technologies и Yantra нуде програмске пакете за испуњивање поруџбина у електронском трговању. Ови софтверски пакети могу увећати ефикасност компаније омогућавањем наруџбина и праћењем испоручних функција. Ово је један од аспеката имплеметације аутоматизације у онлајн компанији.

3. Цена као елемент маркетинг микса
Овај елемент при креирању маркетинг стратегије електронске трговине игра велику улогу. Цена може бити кључ за увећање или смањивање тражње. Подручје управљања ценом је дефинитивно главни аспект електронског трговања многих компанија. Два типична метода су skimming (стављање веће цене када је производ релативно нов) и пенетрација (заснована на повећању тржишног учешћа).
Да би увећале тражњу, компаније стављају фокус на стратегију пенетрације тржишта. Ово је најбоље у фазама увођења производа на тржиште, као и фази раста. Ако је производ у фази зрелости, снижавање цена неће остварити значајно већи профит. За релативно нове производе, нуђење производа по ценама испод конкурената увећаће продају.
Стратегијом цена производа може да се редукује тражња без смањења профита. Ако једна онлајн компанија послује добро, али није у стању да одржи текућу тражњу, паметно је да повећа цену производа. Ово ће урадити две ствари; то ће одржати профит на истом нивоу и истовремено дозволити логистичком сектору да одговара на поруџбине много ефикасније. Ова стратегија је и консеквенца тога, да ако компанија не може да испуни текућу тражњу, то ће и да утиче на сатисфакцију а даљим током и на лојалност порошача, редуковањем нивоа лојалности компанији. Овом стратегијом се задржавају постојећи потрошачи и верује се да је пет пута јефтиније задржати постојеће потрошаче, него пронаћи нове. Исто тако, не треба изгубити из вида да повећање цене мора бити маргинално, да не би имало утицаја на потрошачку лојалност. Ова стратегија се може примењивати док компанија не уведе или не побољша постојећи аутоматизовани систем испоруке.
Још једна занимљива стратегија је price bundling, тј. груписање више производа под исту цену. Коришћење ове стратегије може имати утицаја на увећање обима промета компаније, јер потрошачи осећају да добијају више вредности за свој новац. Увећање вредности има за последицу смањивање ризика за потрошаче, делујући позитивном синергијом и на неопходност опипљивости производа при онлајн куповини. Редуковањем цене за, рецимо 10%, омогућава компанији да увећа обим промета, некада употребљавајући производ који треба да се уклони са залиха, продајући га рецима заједно са неким вреднијим производом са вишом стопом куповине. Овим се постижу два циља: увећање продаје и елиминисање нежељених залиха.
Следећа врло иновативна стратегија, релативно давно уведена (пре десетак година од стране Wal-Mart-а), али тек у скорије време шире примењена (Amazon.com, Ebay и остали) је стратегија свакодневно нижих цена или EDPL стратегија. Она почива на примени ефикасног управљања залихама, континуираном смањењу трошкова на свим нивоима онлајн компаније, што јој омогућава смањивање цена уз исту бруто-маржу, тј. да на основу смањених трошкова (трошкови Интернет пословања, управљања залихама, трошкови продаје и низ других трошкова) увећају основне приносне показатеље онлајн компаније.

4. Промоција као елемент маркетинг микса
Промоција је веома битан елемент при креирању маркетинг стратегије онлајн продаје производа. Она је један од базичних аспеката у стицању и одржавању потрошача. Један део пажње и буџета промоције мора бити потрошен на развијање бољих односа са дистрибутерима. Развијање јаке повезаности са дистрибутерима доприноси увећању вредности компаније. Ово може бити урађено кроз личне контакте са продавцима услуга. 
Један од проблема електронске трговине је немогућност потрошача да нађу веб страну. Ако не могу наћи веб страну то смањује основу увећања продаје компаније. Ово питање је скопчано са претраживачким машинама, и зависношћу позиционирања корпорације на њима тј. налажењем одговарајућег сајта. Ако корисник треба да проведе двадесет и више минута да би пронашао одговарајући сајт, он може и да одлучи да напусти куповину. Да би минимизирала овај проблем компанија треба да користи промоцију.
Најбољи, највише коришћени метод редуковања претходног проблема је давање адресе веб сајта. Ефикасно коришћење овог метода је при употреби магазина и новина. За високо потребне производе, потрошачи активно траже солуције њихових проблема, док за мање потребне производе потрошачи не траже активно производ, тако да промотивне активности треба да буду интензивније. Ово може бити реализовано већим бројем реклама на ТВ-у, радију и сл.
Други могући вид реализовања стратегије промоције Интернет трговања је употреба хиперлинкова. Они дозвољавају директан пролаз са другог веб сајта. Ово је веома погодан начин проналажења онлајн трговинске компаније. Хиперлинкови су најефикаснији када се употребаљавају на сајтовима сличног садржаја.
Такође неопходно је да се, промоционим тактикама, не отуђе потрошачи или потенцијални купци. Лажни или неетички маркетинг озбиљна и велика Интернет компанија не треба да примењује, тј. треба обратити пажњу на све аспекте тржишног комуницирања на Интернету да би се отклонили они који обећавају превише или могу деловати конфузно, имајући за последицу смањење лојалности потрошача.
5. Процесуирање потрошача као елемент маркетинг микса
Овај елемент, по снази ништа мање значајан у онлајн предузећу, треба континуирано усмеривати ка постизању већег квалитета и нивоа сервиса потрошача. Веома је битан квалитет испоруке робе, могућности нуђења широког асортимана и упоређивања робе на Интернету, процес наручивања и реализације робе, поступак повраћаја/замене робе, способност мењања датума испоруке (унапред или уназад), могућност провере статуса испоруке у сваком моменту, континуална замена супститутима роба које недостају, као и низ других елемената потрошачког сервиса.
Ово је итекако битна компонента имплементирања маркетинг стратегије трговинског предузећа на Интернету, и један од индикатора успешности компаније, њеног реномеа и квалитета, и свакако један од елемената који омогућава креирање диферентне предности комапније и остваривања великог промета.
6. Продајни софтвер као елемент маркетинг микса
Како је очигледна деперсонализација процеса куповања на Интернету, тј. немогућност директне комуникације продајног особља са милионима потрошача који свакодневно обилазе сајт компаније, продајни персонал онлајн продавнице је софтвер за продајну комуникацију. Развој овог система захтева ангажовање технолошких (програмирање, дизајн и остало), маркетиншких, финансијских и других ресурса компаније (са могућношћу ousourcing-а техничког аспекта).
Ово питање, за онлајн корпорацију од важног значаја, је основа креирања имиџа продавнице, повезано је са самим концептом уређења веб-сајта. Само нуђење производа је са техничких страна интегрисано у уређење веб-сајта, представљајући фактор за диференцирање компаније на Интернет тржишту. Пошто су велике промене које се дешавају у овом подручју, овај аспект је од стратегијског значаја и изискује велика улагања базирана на исто тако концизним истраживањима потрошача. Читави развојни тимови, истражују и креирају што боље услове за континуелно побољшање односа са потрошачима, наглашавајући поједине аспекте који су базични при куповању.
Сам софтвер треба да у што већој мери буде сличан добром продајном персоналу, нудећи концизне, али и опширне информације о производу, базирајући се на бази података о преференцијама појединачних потрошачких профила и нудећи производе најбоље прилагођене њиховим потребама, увелико редукујући време од одабира до куповине робе. Системи вештачке интелигенције и развој различитих видова интеракције са корисницима имају велику улогу.
7. Уређење веб сајта као елемент маркетинг микса
Овај елемент маркетинг микса трговинског предузећа треба бити посебно наглашен, јер то је оно на шта потрошачи прво обрате пажњу долажењем на сајт ради купоивине.
Поред стручњака за Интернет дизајн, не требају се заборавити и економско/социо/психолошки фактори уређења сајта, повезани са истраживањем одлучивања потрошача, њиховом демографском структуром, стилом живота, репутацијом и осталим битним елементима.
Како претходно објашњен део маркетинг микса онлајн компаније, продајни софтвер предстваља интерактивни део, овај део предстваља мање више све оно што корисници на сајту, током обављања процеса куповине виде статично, значи линкови, банери, различити оквири, менији и остало. Он је обично спољни имиџ предузећа, нпр. онлајн продавнице компјутерске опреме (нпр. Dell у свету, или Comtrade или сл. код нас) имају сасвим другачију концепцију и дизајн од рецимо сајтова за децу који нуде играчке и храну (нпр. Toys R us или сајт McDonalds или Next-а код нас нудећи разну забаву деци).
Дакле само уређење сајта, као елемент позиционирања трговинског предузећа и тиме остваривања циљева целовите маркетинг стратегије онлајн предузећа, мора бити пажљиво урађено и континуелно прилагођавано динамичним потрошачким променама на Интернету. Ово је елемент маркетинг микса са делимично несатурираним развојним могућностима, а крајње способности његовог прилагођавања потрошачима ради максималне сатисфакције при трговини (што би био видео материјал производа/услуге, нпр. кућа, туристичких дестинација, сложени 3D модели, нпр. аутомобили са могућношћу прилагођавања карактеристика и остало), ове могућности су ограничене развојем технологије и њеном широком применом.

8. Конкурентност Интернет тржишта
Модерни услови које Интернет обезбеђује коренито мењају традиционалне односе елемената маркетинг микса предузећа. Конкурисање на Интернету постаје значајан услов стицања диферентне предности предузећа.
Традиционални фактори конкурентности, као што је локација, цене и сл. овде мењају своју суштину. Потрошачи могу несметано, тј. релативно неограничено простором и временом, претраживати продајни асортиман неколико продавница упоредо, смањујући по њих непожељније ефекте (нпр. импулсивна куповина, куповање скупљих/неквалитетнијих производа због немогућности проналажења или обилажења повољнијих са становишта цене/квалитета продавница или на пример куповина скупљих производа, због немогућности памћења велике понуде).
Ово су несагледиве предности за потрошаче, који релативно лакше могу донети правилну одлуку о куповини производа.
Оно што је битно при конкурисању, то је да је производ квалитетна трговинска марка или произвођачки бренд. Предузећа са реномеом остварују многе погодности.
Следећи општу тенденцију пораста значаја услуга у укупном пословању компаније, као и њен значај при обезбеђивању диферентне предности компаније, стратегија омогућавања услуга налази све ширу и иновативнију примену на Интернету [10].
3. Технике интернет маркетинга
Технике интернет маркетинга (методе које се користе за комуникацију са циљним групама) су [2., стр. 92]:
· маркетинг уз помоћ интернет претраживача (search engine marketing),
· онлajн ПР – оглашавање на веб страницама,
· online partnership,
· интерактивно оглашавање,
· вирусни маркетинг (viral marketing),
· e– mail. 
3.1. Маркетинг уз помоћ интернет претраживача (search engine marketing)

За протеклих неколико година oнлajн тржиште је увидело да је рекламирање на Интернет претраживачима веома моћан и квалитетан начин да се дође до нових купаца, посетиоца  веб сајта. Статистике казују да чак преко 80% Интернет корисника дођу до неког сајта путем претраживача. 
Search Engine Marketing услугом врши се постављање Интернет презентације (веб сајта) на Интернет претраживаче и повећава шансу да компаније буду нађене по кључним речима или фразама. У већини случајева власници сајтова поставе линк на претраживач и сматрају да је тиме обављен посао рекламирања. Више него вероватно, ово никада неће бити довољно да би се обезбедила најбоља позиција на претраживачима. Овај вид рекламирања је посебно исплатив за мања предузећа која желе да се без додатних плаћања банера или реклама нађу на видној позицији Интернет света. 
Ако веб сајт није оптимизован за данашње претраживаче, велика је вероватноћа да ће се компанија наћи на ниским позицијама претраживача. Поред класичног "субмитовања" постављања сајта потребно је детаљно анализирати све предуслове који утичу на рангирање. Неки од њих су: Наслови страница, Keywords и Мета Тагови, Линкови, Наслови параграфа, Алт Текст, Мапа сајта и други [12].
3.2. Online PR
Сајт је постао веома важан за односе са јавношћу. Предузећа на својим страницама сада нуде много више вести о производима и услугама.Интернет ПР има за циљ креирање успешне слике о компанији путем комуникације на различитим сервисима Интернета. 
Основне елементе ПР активности на Интернету чине:
· Учествовање у креирању концепта Интернет присуства, тј. ПР активности у целом циклусу присуства фирме на Интернету,
· Креирање садржаја који се представљају онлајн,
· Пласирање чланака другим медијима,
· Контакти са медијима на сопственом сајту [8., стр. 82].
3.3. Online partnership
Партнерство је важан део данашњег маркетинг микса. У мањим организацијама онлајн партнерство често занемарују што представља пропуштену прилику [2., стр. 105].
3.4. Интерактивно оглашавање
Чак и данас постоји мали број оглашивача који користе интерактивно оглашавање, делом због лоших искустава а делом због митова о интерактивном оглашавању јер су били високи трошкови улагања у комбинацији са ниском стопом одзива. Али постоје многи иновативни приступи интерактивног оглашавања којим се повећава намера и свест о куповини као нпр. богати медији,огласи са анимацијама, банери.
Банери су мали, правоугаони прозори који садрже текст, а понекад и слику. Компаније плаћају да би поставиле банере на релевантне веб сајтове. Што је већи аудиторијум до којег допиру, то је постављање банера скупље. За поједине банере на веб сајтовима се не плаћа, већ се они прихватају по принципу размене. Оглашавање на веб-у путем рекламних банера, дефинитивно значи повећање продаје и утицаја на потрошаче.
Банери се могу користити за више намена, као што су [11]:
· Повећање продаје производа или услуга,
· Обавештавање потрошача о новим производима / услугама или специјалним понудама, 

· Ширење информација од јавног значаја,
· Омогућавање људима да запамте име фирме. 
3.5. Вирусни маркетинг (viral marketing)
Вирусни маркетинг или оглашавање се односи на скуп маркетиншких техника које користе постојеће друштвене мреже како би произвеле повећање свести о неком бренду, кроз само-ширеће вирусне процесе, аналогне ширењу патолошких и компјутерских вируса. Вирусни маркетинг је феномен који подстиче људе да пренесу маркетиншку поруку својевољно и представља део „Word-of-mouth“ маркетинга. 
Маркетиншке поруке које се преносе путем вирусног маркетинга имају форму видео клипова, интерактивних „Flash“ игара, слика или чак и текстуалних порука. Тврди се да задовољан купац у просеку пренесе поруку о производу/услузи тројици пријатеља, док поруку о незадовољству производом/услугом у просеку чује око 11 људи. Вирусни маркетинг је заснован на природном понашању људи. 
Циљ оглашивача који су заинтересовани за стварање успешних програма вирусног маркетинга је идентификација индивидуалаца са високим потенцијалом друштвене мреже („Social Networking Potential”, SNP) и створе маркетиншке поруке које ће се свидети том сегменту популације  уз велику шансу да ће се те поруке пренети даље. Потреба људи за разменом мишљења која обухватају њихове сфере интересовања је погодовала брзом развоју великог броја различитих друштвених мрежа. 
Појам Вирусни маркетинг је понекад коришћен у пежоративном смислу и односи се на „Stealth“ (прикривене) маркетинг кампање које користе разне начине стварања вештачког „Word-of-mouth“ ентузијазма. Брзи развој и прихватање вирусног маркетинга од стране  агенција и компанија није могао да се деси без  промена у понашању и  навикама  потрошача као и саме технологије преноса података [11].
3.5.1 Примери стратегије виралног маркетинга компаније SN Brussels Airline
Компанија SN Brussels Airline лансирала је занимљиву и оригиналну виралну кампању која омогућава посетиоцима да персонализирају и погледају своју рекламу. Довољно је уписати личне податке и могућност корисника да погледа исписано своје име у Flash-u.  
"Take a break now" назив је виралне кампање која пружа могућност посетиоцима освајање викенд авионске карте за један од европских градова. Игра је замишљена врло маштовито: посетиоци уписују своје податке заједно са поруком зашто би желели освојити карту. Компанија потом бира 20 пријављених посетилаца и објављује њихове профиле на веб страници сваке среде ујутро. Ту се долази до идеје виралног маркетинга: посетиоци веб страница потом бивају замољени да гласају за фаворите, чиме сами одлучују о седмичном добитнику бесплатне авионске карте. На овај начин пријављени фаворити шире вести о овом веб сајту позивајући пријатеље, колеге и родбину да гласају за њих. Оригинално је такође и то да седмични победник награде добија телефонски позив од авионске компаније у петак и има свега неколико сати за паковање и долазак на аеродром. 
3.6. E- mail
E- mail је ефикасно средство за изградњу односа са купцима путем Интернета. Предност e-mail маркетинга најкраће је у томе што он представља директну комуникацију са корисником производа или услуга (директан маркетинг). Још једна предност прављења emailng листа је и то што су сви пријављени, особе које су заинтересоване за примање понуђених података. Осим тога e-mail листе треба искористити за одржавање добрих односа са запосленима, клијентима, пословним партнерима, медијима.
При осмишљавању плана за e-mail маркетинг, маркетари треба да обрате пажњу на [2., стр. 109]:
· излазни e- mail маркетинг- где e-mail кампање користе као облик директног маркетинга да се купци подстакну на куповину и
· улазни е-mail маркетинг где се e-mail-овима покушава доћи до мишљења купаца о неком производу/услузи тј. подршка управљању.
Фактори успеха e-mail маркетинга су [2., стр. 109]:
· Креативност- то се односи на дизајн e-mail-а, укључујући формат, боје и кришћење слика;
· Релевантност- да ли се нуде креативни маил-ови које могу да испуне потребе прималаца;
· Понуда, подстицај- шта ће прималац добити кликом на линк. Нпр. извући награду је уобичајена понуда у B2C пословању;
· Време- релевантна ствар, може да се гледа у односу на време када су примљене поруке од других маркетиншких компанија;
· Интеграција- да ли је e-mail кампања део интегрисане маркетиншке комуникације?;
· Атрибути- односи се на процену карактеристика поруке као сто су наслов, адреса, време пријема, формат (HTML или текст);
· Landing page- одредишна страница– омогућава корисницима да кликом на линк у e-mail-у добију онлајн образац како би сазнали нешто више о услугама.
Врло непромишљено је рекламирати се на вебу без веб презентације, или у крајњем случају без e-mail-а. Другачије речено е-маил промоција не би требало да постоји без веб презентације. Ове констатације је битно споменути због тога што Интернет промоција представља интегрални скуп промотивних активности које сарађују једна са другом. Типични примери у нашем окружењу јесу разне врсте тзв. веб магазина (Web zine), који немају своју e-mail подршку. Супротан пример представљају различити е-mail билтени, часописи, најаве, који немају своју адекватну веб варијанту.
Оно што пружају веб и е-mail сервиси Интернета јесу неограничене могућности везане за подучавање евентуалних клијената о производу или услузи, пружање вести везаних за тематику којом се  фирма бави, пружање вести о новим производима, афирмативно деловање, вођење дискусија на тему која је у интересу деловања фирме... Да би се испоштовала култура комуникације на Интернету све наведене активности могу се спроводити искључиво у случају када корисник сам жели да информације прима. Ово се постиже тиме што се на презентацији налази формулар где корисник пријави своју е-mail адресу на коју ће после добијати цилкуларну пошту (маилинг листу).

4. Електронско пословање (e – business)

Електронско пословање (e-bussines) може се дефинисати као обављање пословних операција применом савремених информационих и комуникационих технологија.

Електронско пословање је пословање које се води пре свега посредством Интернета и обухвата: 
· Електронску трговину,

· Електронско банкарство,

· Електронски маркетинг,

· Електронско истраживање тржишта,

· Пословање без папира Екстранет 
                                                                                                                                                                                                                 (трговина, шпедиција, царина, банка ... ), 


· Унутрашњу организацију пословања без папира - Интранет
Развој е-пословања условљен је:
· Утицајем економских снага,
· Захтевима потрошача,
· Развојем нових технологија.
Појава интернета утицала је на начин живота и рада људи. Један од главних утицаја интернета је појава е-трговине, куповина и продаја робе и услуга на интернету, поготово на World Wide Web-u. Интернет је помогао у брисању граница повезујући све оне који имају приступ интернету. Е-пословање даје следеће предности предузећима:
· предузећа су стално присутна, па корисници имају сталан приступ и лако долазе до информација,

· предузећа могу побољсати конкурентност и квалитет услуге омогућујући приступ својим услугама било где и било кад. Исто тако предузећа могу електронски надгледати захтеве корисника,

· предузећа могу анализирати занимање за производе на темељу броја посета и захтева за информацијама,

· предузећа могу прикупљати детаљне информације о жељама корисника, сто омогућава масовно прилагођавање појединачним захтевима,

· време одговора у ланцу снабдевања се смањује,

· унутрашња интеграција (обухвата слање разних врста пословних докумената у све делове фирме),
· спољна интеграција (  интеграција са пословним партнерима),
· предузеће може стално смањивати трошкове трансакције, које узимају у обзир смањење цена или уштеду у трошковима. Предузећа која нуде услуге преко веб-а могу значајно уштедети на трошковима за запослене, 

· е-пословање омогућује оснивање виртуалних предузећа која дистрибуирају само преко веб-а те тако смањују трошкове,

· анализа понуда, избор и закључивање послова 365 дана у години из минута у минут,
· бржи обрт капитала,
· трансакције се одвијају брже и са мање грешака,
· е-пословање изједначава поље деловања за мања предузећа која себи не могу приуштити исту инфраструктуру и маркетиншке програме као њихови супарници,
· омогућује се “JUST IN TIME” пословање,
· купац светско тржиште доживљава као робну кућу у свом граду,
· трговина из комфорног амбијента,
· купци не морају да се суочавају са гужвама и непријатним продајним атмосферама и лакше могу да пронађу оно што им треба,
· пораст продуктивности рада,
· раст учешћа високообразоване радне снаге,
· могућност замене скупих канцеларија,
· повезаност( умрежавањем пословних система омогућена је:
· Једноставна и брза комуникација,
· Готово тренутно преношење великих количина података на велике удаљености,
· Једноставно објављивање и ажурирање  мултимедијалних докумената,
· Дигитална испорука и електронско плаћање).
Све ове ефекте прати и одређен број (нових) проблема, односно недостатака:
· како е-commerce системи омогућавају да се за исти посао ангажује мањи број радника, остаје проблем вишка радне снаге који је у последње време све актуелнији у целом свету,
· већи број формалних комуникација чини да послови постају све монотонији и утиче на социјалну и психолошку сферу човека,
· држава прикупља мање пореза,
· губи се искуство традиционалног шопинга у којем многи уживају,
· угрожена је приватност информација.
Електронско пословање је претеча "Виртуелног друштва":
· Физичко замењује виртуелно,

· Повезивање људи и компанија на глобалном нивоу,

· Брисање временских, просторних и језичких баријера.
Што се тиче е-пословања у нашој земљи, јављају се различите тешкоће:
· неразвијена телекомуникациона инфраструктура,

· мали број корисника Интернета,

· необавештеност и уздржаност менаџмента,

· недостатак капитала,

· мала примена кредитних картица и др [1., стр. 316].
4.1. Модели електронске трговине на основу релација између учесника
На основу релација између учесника електронска трговина се може поделити на следеће форме:
· од предузетника до предузетника (B2B – Business to Business)  
· од предузетника до корисника (B2C – Business to Customer )
· од корисника до корисника (C2C – Consumer To Consumer)
· B2C2B –Business to Consumer to Business
· C2B2C - Consumer to Business to Consumer
· M-Commerce  -  Мобилна трговина
Основна дефиниција Б2Б модела је да он представља аутоматизовану размену информација између различитих организација( у оквиру једне компаније, корпорације или различитих компанија и корпорација).
Б2Б усредсређен је на индустријска предузећа која су једна другој занимљиве због онлajн трансакције. Од поступака у ланцу снабдевања издвајају се праћење производа, прикупљање/дељење информације, управљање залихама и предвиђање тражње.
Две су врсте Б2Б предузећа:     
· вертикална предузећа– делују унутар неке индустрије и обично зарађују од оглашавања посебно наведених страница које су специфичне за одређено подручје. Два највећа вертикално усмерена предузећа су Capital Group и VertikalNet.             
· хоризонтална предузећа се у потпуности разликују од вертикалних. Многа хоризонтална предузећа зарађују од продаје софтвера и сличних услуга. Пример хоризонталног предузећа је Ариба, која омогућава предузећима да електронски набављају производе.                                                                                                                                                 
Предности Б2Б трговине састоји се у смањењу трошкова куповине, повећаној ефикасности тржишта, бољој обавештености о тржишту. Најбоље код Б2Б је што може учинити предузећа привлачнијим. Повећати ефикасност значи смањити трошкове што је циљ сваког предузећа [1., стр. 319].
У Б2Б модел могу бити укључене и стратегијско пословне јединице матичног предузећа којe су дислоциране, али које зависе од протока информација између централе и пословних партнера. Такође у Б2Б интеграцију могу бити укључена и предузећа чија је сарадња заснована на ланцу вредности.

Ствари по питању Б2Ц су много дефинисаније, лакше се долази до конкретних решења и сам процес развоја оваквих апликација има краћи рок од Б2Б решења. У Б2Ц трговини купци сарађују са предузећима преко интернета како би набавили робу, услуге и/или информације и то на ефикасан и ефективан начин. Велика предност трговине Б2Ц на интернету је смањена потреба за посредницима. Док ефективна употреба може смањити инфраструктуру ланца снабдевања, потпуна одсутност инфраструктуре озбиљно ограничава предузеће. Интернет може поједноставити ланац снабдевања. 

Б2Ц сајт мора у себи да обједини најмање следеће карактеристике [6., стр. 35]:
· омогућава посетиоцу да претражује каталог (базу),
· омогућава онлajн куповину и креирање сопствене "shopping" картице,
· омогућава персонализацију сајта, тако да купац увек на време буде обавештен о новим артиклима у бази,
· води купце кроз куповину путем кредитних картица и обезбеђује сигурност куповине коришћењем SSL протокола,
· сајт мора да буде брз и без много компликоване графике,
· онлајн продавница отворена је 24h свих седам дана у недељи за људе са целе планете.
Основне користи које се добијају од једног Б2Ц сајта су [6., стр. 35]:
· наруџбине стижу 24h дневно чак и када сви у компанији спавају,
· проширује се тржиште,
· лакше се наводе купци да купују, влада правило импулсивне куповине,
· мање кошта презентирање производа и услуга путем онлајн каталога него на неки други начин.

Ц2Ц- Потрошачи тргују директно са другим потрошачима. Компанија која подржава ове трансакције мора наћи неки нетрадиционални начин за наплату услуге. Наплата услуге је обично мали проценат трансакције, чланарина за услугу или неки вид комбинације ових начина.
Б2Ц2Б- Представља новији модел електронске трговине. Б2Ц2Б је дефинисан као коришћење модела Б2Б као подршке пословању компанија по моделу Б2Ц. Б2Б пружа могућност Б2Ц компанијама да смање трошкове и побољшају Б2Ц услуге. Апликација која повезује један онлајн каталог са другим може се сматрати Б2Ц2Б апликацијом јер доприноси успеху оба облика пословања.
Ц2Б2Ц модел повезује потрошаче користећи онлајн предузеће као посредника. Пример овог типа апликације је www.autotrader.com. Овај сајт омогућава трансакције половних аутомобила између корисника али такође садржи каталог нових аутомобила.
M-Commerce– Развојем бежичних уређаја и комуникација, мобилна трговина узима примат у електронском пословању. Апликација мобилне трговине може бити Б2Б, Б2Ц или нека друга од наведених. Мобилна трговина омогућава потенцијалним потрошачима да купују робу или наручују услуге у било ком временском тренутку. Мобилна трговина представља сваку трансакцију новчане вредности која је реализована преко мобилне телекомуникационе мреже. Предвиђања су да овај вид електронске трговине може постати доминантан имајући у виду обим употребе мобилних телефона. Апликације које се примењују у мобилној трговини омогућавају корисницима да путем мобилних телефона обаве куповину различитих производа и услуга. Примена мобилне трговине скопчана је са низом недостатака који морају бити отклоњени. Најбитнији недостаци се односе на идентитет корисника, сигурност и приватност. Да би се овај вид трговине даље развијао неминован је даљи напредак технологије за мобилне комуникације. То подразумева прелазак са данашње друге генерације, на трећу генерацију мрежа и уређаја мобилне технологије. Тада се може очекивати потпун развој и ширење мобилне електронске трговине.
Са корисничког аспекта, све сервисе мобилне електронске трговине можемо поделити на:
· банкарске услуге
· берзанске услуге
· онлајн трговину
· сервисе садржаја( вести, време...) [6., стр. 39].
Интернет је подигао очекивања купаца захтевајући брзи одговор о логистичким услугама. Многа предузећа развила су електронске услуге подршке како би се побољшало праћење и убрзала достава. Пример томе је FedEx и друге курирске службе које су аутоматизовале своје сервисе.
4.2. Модели електронске трговине са аспекта пословања
Постоје 3 модела електронске трговине са аспекта пословања и то су:
· аукцијски модел
· портал модели
· Dynamic Pricing модел
Аукцијски модел– Аукцијски сајтови су организовани као форуми. Интернет корисници могу да се пријаве као лицитанти или као продавци. Продавац шаље податке о предмету продаје, минималну цену и крајњи рок за завршетак аукције. Лицитант претражује сајт, прегледа тренутне лицитаторске активноси и лицитира. Постоје сајтови који претражују постојеће аукцијске сајтове и налазе најнижу цену. Иако аукцијски сајтови захтевају комисиону продају, они су само форум за онлајн куповину и продају, а њихови власници добијају проценат од обе стране.
Портал модели– Портал сајтови дају посетиоцима шансу да нађу скоро све што траже на једном месту. Они обично нуде вести из различитих области, спортске информације, временске прогнозе као и могућност претраживања интернета. Популарни додатак већини портала је онлајн куповина.
Портали су подељени на 2 врсте:
· Хоризонталне– агрегирају информацију о широком опсегу тема
· Вертиклне– нуде велики број информација које се тичу једне области.
Dynamic Pricing модел – Овај модел пословања омогућава компанијама снижавање цена путем попуста и понуда бесплатних производа и услуга [6., стр. 39].
4.3. Остали модели електронског пословања
Од преосталих модела значајни су :
· C2C– „Consumer to Consumer“- Нови облик трговине код кога потрошачи тргују директно једни једни са другима. Компанија која подржава ове трансакције налази начин за наплату услуга размењеним овим путем. Цене услуга се обично огледају у процесу трансакција, чланарина или рекламирања.
· G2B– „ Government to Business“- Овај модел је заснован на сарадњи владе и ословних субјеката и других правних лица. Однос између владе и пословних субјеката, односно правних лица могу бити различити и вишеструки. Правна лица могу бити владини партнери и добављачи, корисници услуга а некад чак и конкуренти. Од великог значаја су системи за размену електронских докумената и ефикасно руковање финансијским документима. Пружа могућност да се скрати време извршавања трансакција и да се створи подлога за квалитетно доношење и спровођење пословних порука.
· G2C– „Government to Consumer“- Могућност коју Интернет пружа довела је владе у могућност да унапреде своје односе са грађанима, своје услуге учине доступнијим и одзиве на захтев грађана бржим. Кориснику је омогућен увид у то који део услуге му је потребан и пут како да до тога дође. Услуге су доступне свим грађанима 24 часа дневно, без обзира где се налазе. Са друге стране, овај модел омогућава влади да добије повратну информацију од грађана и да своје услуге по њима коригује.
· G2G– „Government to Government“ - Државни органи могу да користе Интернет у свом пословању и на свим нивоима управљања, као и у пословању и сарадњи са државним органима других земаља [8., стр. 211].
4.4. Модели електронских тржишта
Не постоји јединствена дефиниција електронских тржишта. Неки сматрају да је електронско тржиште електронски систем који подржава макар једну од функција класичног тржишта:
· Идентификацију партнера са којим ће се трговати,
· Претраживање производа,
· Преговарање о цени и условима продаје,
· Обављање трговачких трансакција,
· Плаћање,
· Испоруку,
· Пружање подршке купцу у одржавању и решавању проблема са производом.
За електронско тржиште користе се најчешће термини електронско тржишно место (electronic marketplace) и електронски тржишни простор (electronic marketspace).
Постоји више модела електронских тржишта:
Електронска продавница (electronic shop или e-shop) је веб место за оглашавање производа и услуга предузећа, а постепено почиње  да се користи и за оглашавање и плаћање. Приходи електронске продавнице, која ради 24h дневно, потичу од ниже цене пословања, повећања продаје и јефтиније рекламе.
Електронски набавни центар (e-procurement) великог предузећа или јавне институције омогућује понуду и куповину већих количина роба или услуга. Тиме се постиже већи избор добављача, ниже набавне цене, виши квалитет и јефтинији поступак набавке.
Електронски продајни центар (e-mall) представља колекцију електронских продавница, које омогућују стандардизацију неких трансакција (нпр. плаћања). Ти центри могу бити специјализовани за одређени сегмент тржишта, па да нуде и специфичне додатне сервисе као што су одговори на често постављена питања,дискусионе групе или корисничке групе.
Електронски сајам (e-bazar) омогућује својим купцима да комуницирају и тргују. Приходи се остварују од чланарине и рекламе.
Електронска аукција (e-auction) се заснива на електронском облику понуде, која може користити мултимедијску презентацију добара, а често се проширује и на уговарање, плаћање и испоруку роба. Организатор аукције остварује приход продајом технологије за аукцију, наплатом по јединици трансакције и од реклама.
Електронско посредовање (e-brokerage) представља посредовање између потрошача и добављача. Потрошачи постављају своје захтеве, а посредник тражи понуде од добављача и бира најповољнију понуду. Приход се остварује из чланарине и наплаћивањем по обављеном послу.
Електронска малопродаја користи предности нове технологије и промене у навикама купаца. Купци све више избегавају куповање у продавницамa због губитка времена на транспорт, тражење адекватних производа и чекање у редовима, али и због разлога безбедности. Електронска малопродаја посредством веб каталога осигурава стално ажурне информације. Овакав каталог можемо претраживати и у било које доба дана направити наруџбину и извршити плаћање робе. Електронска малопродаја омогућује праћење навика купаца и на основу тога слање појединим купцима персонализованих информација о новим производима. [6., стр. 41].
4.5. Виртуелни трговински центри
Велика популарност Интернета и предности које доноси пословање на светској мрежи су подстакли велики број трговаца  да се опроба  у електронској малопродаји. Неки од њих су поставили мале електронске продавнице, док су се други определили за примену ширег концепта, преносећи модел старије трговинске институције– трговинског центра– у интерактивну форму.
Електронски тржни центар је нови појам који се појавио у последњих неколико година. Из тог разлога не постоји јасна дефиниција ове нове трговинске институције. Најприближније се може рећи да се под појмом виртуелног трговинског центра подразумева скуп две или више електронских продавница, у којима се потрошачима нуде неки производи или услуге, уз које може бити укључен и програм пратећих услуга или забавних  садржаја.
Међутим, појам трговинског центра не подразумева само списак других продавница на Интернету и скуп линкова ка њима, већ и постојање неких претпоставки и вредности за дугорочније пословање које ће купци вредновати. Оно што би требало да привуче купце и задржи их, могла би  бити комбинација услуга и традиционалних трговачких функција. При томе, постоје различите могућности, као што су, на пример, поређења радњи, цена и артикала, која нуде машине за претраживање, затим препоручивање неких производа, бенефиције за сталне купце, организовање наградних игара и тако даље. На данашњем нивоу развоја технологије, постоје још неки облици електронске малопродаје који се могу сматрати врстом електронских трговинских центара. Ту се могу урачунати електронски, али једносмерни медији, на којима се на одређени начин може представити понуда робе.
Функционисање виртуелних тржишних центара се мора посматрати са два аспекта: са аспекта продавца и са аспекта купца.
           Са становишта продавца, пре укључивања у рад у оквиру електронског трговинског центра неопходно је добро размотрити одређене елементе који су битни за даље функционисање.
Ти елементи су следећи:
· одлука о избору електронског трговинског центра,
· обезбеђивање простора и додатних услуга,
· закупнина у поједином трговинском центру.

Процес избора електронског трговинског центра и доношење одлуке о томе је веома  битно, можда пресудно, питање за даљи рад електронског малопродавца. Зато се том избору мора прићи озбиљно, уз уважавање више различитих карактеристика самих трговинских центара. Међутим, најважније карактеристике које би продавац требало да размотри су:
· доступност електронског трговинског центра,
· цена коришћења простора електронског трговинског центра и
· додатне услуге које се налазе у понуди.


Доступност је веома битна карактеристика. Под њом се подразумева лакоћа приступа посетилаца и потенцијалних потрошача. Ово је веома битна одредница локације електронске  продавнице и за електронску продају има исти значај као локација малопродајног објекта у традиционалној трговачкој мрежи. Сваки електронски малопродавац који жели да лоцира продају у оквиру неког електронског трговинског центра требало би да обрати пажњу на следеће елементе:
· ко посећује тај центар и каква је структура посетилалца,
· популарност виртуелног трговинског центра и колики је проток посетилаца,
· колико улаже власник центра у промоцију,
· ко су кључни закупци и да ли постоје неке електронске продавнице које посебно привлаче пажњу посетилаца,
· да ли је виртуелни трговински центар специјализован за одређену врсту производа или услуга.

Овај корак је веома битан у озбиљном бављењу електронском малопродајом, јер није мали број предузетника који су се окушали у овом облику малопродаје, а  нису постигли резултате због погрешног одабира локације. Уколико се не проуче добро поменути елементи може се десити да малопродавац закупи локал у виртуелном трговинском центру (на основу неког другог критеријума, попут цене закупа) и тек после тога закључи да је проток посетилаца недовољан, или да посетиоци припадају категорији потрошача који нису заинтересовани за производе малопродавца. Осим тога, у електронском  пословању уопште, па и приликом избора виртуелног трговинског центра, је веома битно изабрати као партнера неку озбиљну и проверену фирму, због доступности Интернета великом броју људи и лакоће лажног представљања.
Остали битни елементи приликом одлучивања малопродавца за одређени електронски трговински центар су цена закупа простора и додатне услуге које се налазе у понуди. Цена закупа простора на виртуелном серверу власника електронског трговинског центра се може различито обрачунавати и наплаћивати. Власник може формирати цену на неколико различитих начина:
· у фиксном износу, према величини заузетог простора на серверу,
· према броју посетилаца који су преусмерени са главне стране трговинског центра на продавницу конкретног продавца,
· као проценат од остварене продаје у продавници у оквиру виртуелног трговинског центра.
Поред тога, власник трговинског центра не мора изражавати закупнину у новцу, већ је може изразити као обавезу малопродавца да у оквиру своје електронске продавнице рекламира услуге самог трговинског центра. То се остварује путем приказивања одређених реклама (банера) одређени број пута. Ово се углавном нуди као један од облика измиривања обавеза, а не као доминантни облик закупнине.
Такође, за малопродавца је битно да испита које су услуге укључене у цену закупа, које су могућности и цене додатних услуга неопходних за функционисање електонских продавница и, према томе, која је исплативост и које су предности пословања елетронске продавнице у оквиру виртуелног трговинског центра у односу на самостално пословање на Интернету. Следећи битан елемент за малопродавца је обезбеђивање простора и додатних услуга.
Простор се, у оквиру електронског трговинског центра може обезбедити на различите начине:
· путем класичног закупа простора одређене величине на виртуелном серверу, где се малопродавац јавља као посебна, самостална продавница, под сопственим именом,
· путем закупа „локала" у оквиру трговинског центра, када се послује под фирмом трговинског центра,
· путем програма „придружених чланова", где се конкретан малопродавац укључује у продају одређеног производа карактеристичног за неку фирму, чиме се формира мрежа продавница слична трговинском центру.
Малопродавац би требало да се одлучи за закуп простора који највише одговара асортиману робе коју продаје.
Додатне услуге које су на располагању закупцима у оквиру виртуелног трговинског центра су веома битне, јер могу у великој мери да олакшају пословање електронске продавнице. Најчешће додатне услуге које се нуде су:
· обезбеђивање сигурности сервера за електронске трансакције (постојање SSL процедуре),
· дизајнирање електронске продавнице,
· обезбеђивање провере валидности кредитних картица потрошача,
· прикупљање података о посетиоцима и потрошачима (што је веома битно за истраживање тржишта),
· промоција електронске продавнице.
Постојање ових додатних услуга које се нуде уз основну услугу закупа простора у великој мери смањује трошкове за започињање електронске малопродаје, јер предузетник не мора да инвестира средства у прибављање и оспособљавање за рад софтвера неопходног за функционисање електронске продавнице, користиће проверени, опробани софтвер, који се налази на серверу закуподавца. Тиме се значајно смањује могућност грешке у пословању, што води уштеди у времену и у новцу.
Поред тога, на купце оставља утисак озбиљне електронске продавнице. Тај утисак озбиљности и поверења у електронску продавницу је веома битан у електронској малопродаји јер се тако купац лакше одлучује на куповину (због велике могућности злоупотребе и лажног представљања на Интернету).
Са становишта купца, сусрет са виртуелним трговинским центром се одвија кроз следеће кораке:
· долазак на главну страницу виртуелног трговинског центра,
· проналажење траженог производа или категорије производа,
· преусмеравање на презентацију, тј. продавницу која продаје те производе.
Први сусрет посетиоца и потенцијалног потрошача са овим новим обликом трговинске институције се дешава доласком посетиоца на главну страницу електронског трговинског центра. У том тренутку је веома битан први утисак који би посетилац могао да стекне од кога може зависити каснији повратак и поновна куповина. Зато је битно да власници ове институције схвате озбиљно дизајн главне странице и центра уопште. Битно је узети у обзир постављање елемената који олакшавају коришћење услуга трговинског центра.
Прва страна мора омогућити разумевање и прихватање коришћења виртуелног трговинског центра. Требало би поставити сва неопходна упутства, на једноставан, занимљив и разумљив начин. Коришћење услуга електронског трговинског центра не сме бити компликованије од коришћења услуга обичне електронске продавнице. Треба, такође, истаћи неке информације које могу бити интересантне потрошачима у смислу помагања приликом избора производа (карактеристике производа, упутства за употребу, марка...).
Главни садржај на почетној страници електронског трговинског центра представља скуп активних веза (линкова) ка продавницама које чине тај трговински центар. Преко тих веза се врши директно преусмеравање на презентације електронских продавница. Поред линка може стајати опис продавнице са асортиманом.
Често употребљаван алат који олакшава тражење жељеног производа је алат за претраживање. Алат за претраживање (search engine) је уобичајен елемент главне странице електронског трговинског центра. Тако се обезбеђује налажење производа, а онда се потенцијални купац преусмерава на електронску продавницу која тај производ нуди.
          Неки трговински центри обезбеђују гаранције за своје закуподавце, неку врсту сертификата. На тај начин се потврђује идентитет продавца и гарантује се сигурност куповине. Осим тога, код неких електронских трговинских центара, посетиоцима и корисницима је остављена могућност отварања интерног рачуна у оквиру центра. Тај рачун служи за обављање куповине у било којој продавници електронског трговинског центра. То обезбеђује додатну сигурност потрошачима, јер само једном остављају своје поверљиве податке на Интернету. Тако се, уједно, потрошачи подстичу да обављају куповине у истом трговинском центру [6., стр. 42].
4.6. Примена маркетинга у електронској трговини на примеру компаније Е-дућан
За пример је узета компанија која се бави продајом робе широке потрошње путем Интернета, Е-дућан, отворен у Змај Јовиној улици (4.новембар 2009.год.), са главним стратешким аспектима на онлајн продају. Овај пројекат би требало да покаже да грађани могу преко Интернета или са шалтера поште да обаве куповину артикала из целог света, а да је достава пакета купљених преко˝ Е-дућана˝ ефикасна и брза уз помоћ Пост експреса.
Понуда је неограничена, све може да се прода и да се купи и нема никаквих баријера за било који производ, који може да се наручи из било којег дела света.
Почетна страна сајта има нагласак на истицање превасходних циљева компаније, тј. промоцију производа. Примењује се класична Интернет стратегија, тј. примамљивошћу излгеда веб-стране да се постигне пораст заинтересованости корисника за садржај сајта, тј. настављење прегледања сајта. Нагласак је стављен на укратко објашњавање производа које компанија нуди, његову примену и графичку презентацију истог.

Трговање компаније ˝Е-дућан˝-представљено је програмом за стратегијско управљање трговином. Основни потрошачки сегменти којима је програм намењен су сви Интернет корисници.
Оно што је битно је да Интернет представља изразито флексибилно средство примене стратегије цена, тј. испробавања различитих стратегијских алтернатива и њихову успешност на Интернету. Опште је позната законитост да велика цена повлачи и мању продају и обрнуто, и то двоје је неопходно правилно избалансирати.
Аутентичност понуде, поготово у условима е-продаје, представља базичну диферентну предност компаније, тако да конкуренција мора бити анализирана у континуитету и производ/маркетинг стратегија мора бити прилагођавана потрошачким потребама.
Аспекти промоције су на што већи нагласак презентирања на веб претраживачима широм света, као и на постављању банера на сајтове сличног садржаја ( јер је тако највећа ефикасност промоције), као и постављање реклама/банера на широко-посећене сајтове типа Крстарице, Блица и сл. 
Одређен аспект је и на интернационализацији пословања, тј. прилагођавање производа и услуга другим земљама. Ово, изузетно тешко подручје пословања у условима стандардних продавница, али са појавом и ширењем Интернета добија на значају и постаје много лакше за пословање, поготово за производе/услуге које су аутентични. У интернационалном пословању већи стратегијски нагласак на диферентност кроз производе ( квалитет, сервис и остало), него кроз остале елементе маркетинг микса ( који у условима диферентних производа могу бити сличног нивоа), што је пример компјутерских програма исте категорије нпр. архитектонско моделирање где постоје сличне цене, али различите могућности и сл. 
У ˝Е-дућан˝-у објашњавају да је могућа свака врста плаћања, од картица до кеша, с тим што може да се бира и начин доставе, а нема никаквих ограничења ни у погледу количине и вредности робе. Напомиње се да се у Србији мало користи овај вид трговине, док у Америци учествује у укупном промету са 70%, а у Европској Унији се разликује од земље до земље, али је то у просеку 40% . 
Првиредна комора Београда и предузеће ˝Е-дућан˝ закључили су споразум у циљу праћења светских трендова у трговини и електронској трговини,који треба да приближи развој и имплементацију сервиса електронске трговине,модела Б2Б и Б2Ц пословања чланицама Привредне коморе Београда, предузећима на територији Београда, као и широј јавности. 
У циљу јасног позиционирања на тржишту, ˝Е-дућан˝- установљава стратегију базирану на својој визији, мисији и вредностима пројекта. Ови елементи су дефинисани на начин да воде ˝Едућан ˝- у бржу и општу експанзију Интернет технологија заједно са својим активностима. 
Визија пројекта ˝Е-дућан˝-а:
Бити универзалан, квалитетан, користан и практичан портал Интернет трговине, односно куповине. Створити јединствени вид куповине и додатну вредност у већ оформљеном свету глобалне и Интернет трговине.
Напавити иновативни, суседски продајни центар (дућан) који ће интерактивно повезати купце из своје околине (тинејџере, жене, мушкарце, запослене, домаћице, колекционаре, пензионере…) са Интернет тржиштем пружајући:
· Специјализовану и фокусирану информацију са целокупног Интернет тржишта,

· Информације, савете, помоћ у кретању купаца кроз Интернет тржишта,

· Стручне савете приликом куповине,

· Једноставан начин плаћања робе,

· Врхунске услуге допремања робе,

· Реализација концепта ˝Е-дућан˝- а обухвата учешће одређеног броја признатих партнера који су се удружили око пројекта. Као последицу сопствених потреба и интереса, сваки тип партнера има специфичан и привилегован однос са ˝Е-дућан˝-ом, што се тиче саме продаје, испоруке и гаранције купљене робе.

Електронска трговина омогућава широк спектар побољшања, брже проналажење најповољнијег понуђача жељеног производа или услуга који се налази на било којој дестинацији и који врши услугу у оптималном року, приступачније пословне трансакције које су везане за маркетинг, дизајн, производњу, ток понуде и транспорта. Стварају се могућности интерактивне комуникације и међу потрошачима који никада нису били у пословном или сличном односу.
Постају доступне нове пословне могућности, што утиче на повећање продуктивности, смањење трошкова и бржи обрт капитала. Електронска трговина ствара и могућност за запошљавање, посебно у малим и средњим предузећима. Стимулише се економски раст, улагање у иновације, увођење нових технологија и знања, што доприноси појави нових субјеката на тржишту. Обављање делатности уз примену информационе технологије унапређује конкурентност српске привреде.
Један од првих практичних програма који су омогућавали електронску трговину на Интернету био је програм потрошачке корпе (shopping card). Он је омогућавао да купац одабере производе које жели, одложи их до коначне куповине, и пре него што плати, прегледа детаљан рачун са одговарајућим ценама. 
Програми су били једноставни и користили су минимум ресурса сервера, где су производи одлагани у виду привремених фајлова у посебном фолдеру, а по куповини били су избрисани. Купац је тако могао да нађе комплетну информацију о свим својим ранијим куповинама.

Слика 5. [www.mattonimages.rs].
Поред електронских корпи које је било потребно инсталирати на свом серверу, брзо су се одомаћили и услужни програми корпи које су биле на неком трећем серверу, а компаније које су ту услугу нудиле наплаћивале су је месечно. Већина фирми која се данас бави услугама електронске трговине на Интернету, нуди и ту опцију (изнајмљене е-корпе) где трговац не мора да размишља о сигурности сервера и одржавању програма.
Са порастом е-трговине и потребама за сложенијом интеракцијом са купцем укључили су се и комплекснији програми уз коришћење база података.
˝Е-дућан˝на нашим просторима користи маркетинг, што је неизбежно у циљу промоције и повећања профитабилности, међутим отишли су корак даље уз мобилни маркетинг. Преко широке базе података, ˝Е-дућан˝је створио посебну базу података за своје клијенте (чланове) који редовно добијају преко свог e-mail-а или мобилног телефона (СМС,ММС) информације о новим производима и промоцијама из области њиховог специфичног интереса. У оквиру тога постоје специјалне понуде и промоције, ˝Е-дућан˝својим услугама олакшава избор и свара дугорочни однос са клијентом. Чак и након успешно обављене куповине, овај однос се конструктивно наставља редовним информисањем клијента о новостима из области које га интересују.
Предности при куповини путем ˝Е-дућан˝-а:
· Погодност- потрошачи могу поручити производе 24 сата дневно, где год да се налазе;
· Информације- потрошачи могу да пронађу низове компаративних информација о организацијама, производима, конкурентима и ценама, без напуштања канцеларије или стана;
· Мање губљење времена- потрошачи не морају да се сусрећу са људима у продаји, или да се излажу убеђивању или емоционалним утицајима.

˝Е-дућан˝ спроводи маркетинг путем:
· (ре)дизајнирања и промоције веб сајта,
· онлајн оглашавања,
· маркетинга у форумима, newsgroups, bulletin boards и веб удружењима,
· е-mail маркетингa.

Слика 6.  [www.mattonimages.rs].
4.7. Пример ефикасније куповине помоћу Интернета на Београдском тржишту

Пример угоднијег, ефикаснијег начина куповања на Интернету може бити куповина мобилног телефона на Београдском тржишту. Један од начина је претрага појединачних продавница мобилних телефона на Интернету, али најбољи начин је упоређивање цена више телефона, и онда, упођивањем услова куповине, сервиса потрошача, цена и осталог долажењем до најисплативије алтернативе. 
Један од сајтова који нуди овакве услуге је на коме је омогућено компарирање марки, продаваца, класа са низом подсегмента (као што су посебне опције телефона, цене, опције ММС-а, ГПРС-а, камере, ЈАВА апликација и низ других).

Слика 7. [www.mobilnisvet.com].
Првом фазом, претрагом модела изабира се телефон који ценом/дизајном/квалитетом највише одговара, да би се затим детаљно проучиле карактеристике уређаја као и цене у продавницама у којима се телефон може купити. Даљим одабиром појединих продавница појављују се њихове адресе, као и мапа дела града у коме се налазе, контакт информације и веб сајт, ако постоји.
Даља опција је куповина преко Интернета, ако је омогућена, или класична куповина у продавници. Пошто су онлајн куповине на Београдском тржишту у развоју, одлука је да се класичним куповањем, узимајући у обзир цену, услове куповине, као и сервис потрошача (гаранције и остало), и на крају повољном локацијом изабере алтернатива која највише одговара.
Ако се узме у обзир доста места на којима је цена била и за 10-20% скупља ипак се долази односом цене/квалитета до закључка да је употребом Интернета доста унепређена куповина, скраћивање времена куповине је евидентно, као и погодности везане за обилазак продавница, јер се сада селектује мањи број продавница које одговарају по опцијама које нуде.
Релативно узето, класичним начином куповања, на Београдском тржишту је да би се купио нпр. неки електронски уређај, потребно одређено време (нпр. недеља дана) за претраживање продавница и њихових услова, док је цео тај процес употребом Интернета увелико скраћен (у претходном примеру од одлуке о куповини, прегледа тржишта до самог процеса куповања је протекло неколико сати).
 Перспективе овог начина куповања су велике. Сегмент Интернет потрошача на Београдском тржишту, иако не прати драстичне светске трендове, увелико расте, као и број компанија које своје пословање стављају на Интернет.

4.9.  Утицај електронског пословања на повећање онлајн продаје на примеру компаније Амазон
Компанија Амазон је своје пословање започела као “највећа светска књижара” у јулу 1995. године. Била је то виртуелна књижара која није физички поседовала књиге. Многи критичари су се питали да ли је онлајн канал уопште добар када су у питању књиге. Како купци књига могу да одлуче да ли им се књига допада ако их не резгледају као у малопродајном објекту? Како купци књига могу да нађу праву књигу ако им на услузи није услужно и упућено особље?  Чинило се да је једина позитивна страна новог канала у томе што би компанија Амазон могла да понуди далеко већи избор наслова него што би то могла и једна локална књижара. 
Компанија Амазон је карактеристике физичких књижара убрзо развила у свом онлајн каналу. Најпре је уврстила савете “услужног и упућеног” особља помоћу рецензија самих читалаца. Свако може да напише рецензију одређене књиге на сајту компаније Амазон, а такве рецензије помажу купцима при избору књига. Уграђен систем рангирања помаже посетиоцима сајта да рецензије рангирају према томе да ли су од помоћи или не. Поједини међу њима постали су на неки начин славни, јер током година пишу стотине рецензија и стичу лојалне следбенике који радо купују књиге на основу њихових коментара. 
Затим, компанија Амазон развила је и могућност разгледања тако што нуди персонализоване услуге у виду препорука. Она је увидела да уколико једна особа купује исте књиге које је нека особа већ купила, те две особе вероватно имају иста интересовања и ставове. Према томе, прва особа би једнако могла да буде заинтересована за остале књиге које је друга особа купила. Када су у питању личне препоруке, компанија Амазон прикупља податке о куповним обрасцима да би установила коме би могла да се допадне одређена књига. Резултат таквог прикупљања података је листа која се појављује уз сваку књигу испред које стоји напомена: “Особе које су купиле ову књигу такође су купиле и следеће књиге…”. То посетиоце наводи на разгледање виртуелних полица са књигама компаније Амазон.
Компанија Амазон истражује виртуелни канал до крајњих граница. Она нуди могућност увида у садржај, индекс и прве странице књиге. Током 2003. године компанија Амазон је још више проширила виртуелни канал уводећи опцију “трагања унутар књиге”, која купцима омогућава да прегледају целокупан текст 120.000 књига. Наведена услуга је бесплатна, али се купци морају регистровати и морају имати кредитну картицу у досијеу компаније. Купци могу да укуцају реч, име или фразу и добијају листу страница књиге на којима се те речи појављују. Купци могу да погледају ту страницу, као и две странице испред и иза ње, али не могу да одштампају добијене резултате.
Интернет канал омогућава компанији Амазон да врши промоције које књижара која физички постоји (у реалном свету) не би могла. Током празника 2003. године, компанија је имала континуиране промоције: сваког дана су познати глумци, режисери, музичари или неке медијске личности нудили купцима на сајту amazon.com део ексклузивног онлajн садржаја и то бесплатно. На пример, Michael J.Fоx и Jack Black имали су оригиналне презентације. Музичари, на пример Bruce Springsteen, понудили су премијерни снимак концерта и ексклузивне снимке дешавања “иза сцене”.
Циљ такве промоције компаније Амазон био је да се купци одушеве, повећа посећеност сајта, као и сама продаја. Тако су и те славне личности препоручивале неколико својих омиљених производа који су се могли наћи на сајту amazon.com.
Пошто је распоред гостовања држала у тајности, компанија Амазон је подстакла купце да свакодневно долазе на сајт да би проверили која је следећа личност која ће гостовати. Промоција, као и већа понуда производа и бесплатна достава за наруџбе преко 25$, омогућиле су компанији да оствари празничну сезону са највише посла. Више од 2,1 милионa артикала поручивано је у току само једног дана - 24 артикла у секунди. Домен amazon.com је у 2008. години привукао 615 милиона посетилаца према анкети compete.com [13].
Постојећи логистички системи ( складишни системи и опрема), могу да обезбеде идеалну подршку онлajн пословању. Да би смањио логистичке трошкове који су убрзано расли Амазон је морао да промени своју пословну стратегију, чија је одлика била непостојање било каквих сопствених средстава, опреме, капацитета тј. логистике. Поред започињања кооперације са 3PL ( Third Party Logistics) компанијама Амазон је почео изградњу и сопственог складишта. Само у току 1999.године, неколико огромних складишних објеката је завршено, а неки од њих имају и функцију дистрибутивних централа.
За разлику од Амазона Централна Књижара поседује сопствени продајни објекат. Репутација коју су изградили постојећи „offline” објекти књижаре допринео је великом успеху онлajн система рада. 
И између офлајн и онлајн продаје постоји узајамна подршка јер офлајн књижара обезбеђује логистичку подршку онлајн систему, који доноси профит. 

Закључак
Компјутерска технологија улази на велика врата у одељења за маркетинг и продају. Тенденција тржишта је да се на мрежи напросто мора бити. Може се предвидети да ће у блиској будућности компаније желети да се повежу са мрежама фирми које им обезбеђују услуге интерактивног маркетинга и на тај начин директно прате одзив купаца и сами одржавају контакте са њима.
За већину фирми велики проблем у ефикасном коришћењу интерактивне технологије представља традиционална подела одговорности и делокруга између одељења маркетинга и информатике. Са једне стране су директори маркетинга који не разумеју технологију, а са друге менаџери информатике који не знају које информације треба понудити тржишту. 
Да би једна компанија која се бави е-маркетингом могла да оствари своје циљеве на ефикасан начин, она мора да употреби одабир праве стратегије, плана, анализе тржишта, конкуренције и других фактора окружења као процеса развијања и одржавања организационих способности.
Интернет представља технологију која је направила прави бум у светској цивилизацији са краја двадесетог века.Као и сваки други глобални комуникациони изум (радио, телевизија, мобилна телефонија) дубоко се укоренио у навике дотадашњег друштва и постао важан интегрални део свачијег живота. 
Упркос појединим недостацима предности од промоције на Интернету су много веће. Свака “озбиљна” компанија данас има свој веб сајт и email и води своје пословање и у онлajн свету. Изградња ефективног онлajн пословања захтева велики труд, пажљиво планирање и стрпљење једнако колико и изградња традиционалног пословања. Окретање потребама клијената представља основу сваког пословног наступа на Интернету, а добра идеја је покретач свега. 
Постоје различите поделе облика комуницирања а за Интернет маркетинг најзначајнији облик комуницирања је комуницирање путем рачунара. Комуницирање путем рачунара убрзало је прикупљање података и информација и омогућило скраћивање времена од постављања питања до добијања одговора. 
Појава Интернета утицала је на развој е-пословања.. Пример oнлajн веб сајта је компанија Амазон,која обезбеђује веома погодне начине презентације и претраге производа без напуштања радне или животне просторије.
Када се говори о будућности Интернет маркетинга не сме се заобићи прича око управљања предузећем на основу потреба клијената (CRM). Приоритет пословне активности је двосмерна комуникација компаније и потрошача производа или корисника услуга, паралелно са развојем Интернета и софтвера за креирање база података.
Из свега овог наведеног недвосмислено се даје закључити да за Интернетом као комуникационим медијем и Интернет маркетингом као проширењем традиционалног маркетинга постоји све већа потреба, када је реч о успешном пословању једне компаније. И док су у свету компаније одавно кренуле са стартних позиција у беспоштедну трку освајања онлajн тржишта, код нас, али и у региону овакав начин пословања је још у повоју и тек се очекује пооштравање конкуренције.

